Эквадорми индейцхэр щопсэу
Налшык и уэрамхэм Эквадорым (Америкэ Ищхъэрэм) къикIа артистхэм зыкъыщагъэлъэгъуащ.
Артистхэр къалэм зэрыщыIэм теухуа хъыбарыр республикэм исхэм Интернет сайтхэмкIэ щIэх дыдэу къащIащ. Ахэр Налшык къэкIуэн и пэ къихуэу, Тбилиси, Баку, Мэхъэчкъалэ, Владикавказ, дуней псом и нэгъуэщI щIыналъэхэми щыIащ.
Гу зэрылъыфтащи, гупыр зы щIыпIэм хэхауэ къыщызэтеувыIакъым. Абыхэм зыкъыщагъэлъэгъуащ «Восток» кинотеатрым и утым, шхапIэхэм, ПащIэ Бэчмырзэ и цIэр зезыхьэ уэрамым тет бэзэрым пэгъунэгъуу, Лениным и уэрамми щIэх-щIэхыурэ дыщрихьэлIащ. ЗэрыуэрэджыIакIуэм къыдэкIуэу, ахэр икIи хьэрычэтыщIэхэу къыщIэкIащ — лъэпкъ макъамэ Iэмэпсымэхэр, я уэрэдхэр щызэхуэхьэса дискхэр, саугъэт цIыкIуфэкIухэр ящащ.
ЩIалэхэр 4 хъурт. Ахэр Сегундэ, Рафаэль, Рене, Давид сымэщ. Гупыр зэрыпсалъэр я кечуя анэдэлъхубзэмрэ испаныбзэмрэщ.
Налшык къэкIуа индейцхэр цIыху гуапэщ, я лъэпкъ макъамэм налшыкдэс куэд ихьэхуащ. Лъэпкъ фащэ зыщыгъ ди адыгэ щIалэхэм Эквадорым къикIахэм я гъусэу сурэт зытрагъэхащ. ЗэрагъэхъыбарымкIэ, Налшык къалэм и махуэм абыхэм къытрагъэзэнущ.
ТЕКIУЖЬ Заретэ.
